Diari Oficial de la Generalitat Valenciana


Sumari del DOGV 6570, del 21-07-2011 (2011/8199)

RESOLUCIÓ de 19 de juliol de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre el Ministeri de Treball i Immigració i la Generalitat, per al funcionament per mitjans electrònics del Registre de Convenis i Acords Col∙lectius de Treball.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6570

Data del DOGV
:   21-07-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/8199


Data del document
:   19-07-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 19 de juliol de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre el Ministeri de Treball i Immigració i la Generalitat, per al funcionament per mitjans electrònics del Registre de Convenis i Acords Col∙lectius de Treball. [2011/8199]
El Ministeri de Treball i Immigració i la Generalitat han subscrit, després de la tramitació prèvia reglamentària, el 24 de maig de 2011, el conveni de col·laboració per al funcionament per mitjans electrònics del Registre de Convenis i Acords Col·lectius de Treball.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0841/2011, i que figura com a annex d'esta resolució.
Valencia, 19 de juliol de 2011.- La directora general del Secretariat del Consell i Relacions amb les Corts: Mª Teresa Lleó Alonso.
Conveni de col·laboració entre el Ministeri de Treball i Immigració i la Comunitat Valenciana per al funcionament per mitjans electrònics del Registre de Convenis i Acords Col·lectius de Treball.
Madrid, 24 de maig de 2011.
Reunits
D'una part: Valeriano Gómez Sánchez, en condició de ministre de Treball i Immigració, nomenat per Reial Decret 1325/2010, de 20 d'octubre.
I d'una altra: Gerardo Camps Devesa, conseller d'Economia, Hisenda i Ocupació i vicepresident segon del Consell, nomenat per Decret 8/2007, de 28 de juny, del president de la Generalitat i autoritzat per Acord del Consell de 13 de maig de 2011.
Ambdues parts es reconeixen mútuament la capacitat per a obligar-se i convindre.
Exposen
1. Que el Reial Decret 713/2010, de 28 de maig, sobre registre i depòsit de convenis i acords col·lectius de treball, realitza una important aposta per la millora dels procediments de tramitació i registre dels convenis i acords col·lectius a l'integrar-los en el marc dels procediments amb funcionament a través de mitjans electrònics.
Amb l'entrada en vigor dels nous registres, l'accés a l'administració per a la realització de qualsevol tràmit relacionat amb el registre i inscripció d'un conveni o acord col·lectiu s'haurà de realitzar de forma electrònica, evitant a les parts desplaçaments i agilitant el procediment, la qual cosa permetrà reduir considerablement els temps del procediment.
A més, amb la creació de la base de dades centrals es disposarà per primera vegada d'una informació fiable i completa en temps real de l'estat de la negociació col·lectiva tant en el conjunt de l'estat com en cada una de les comunitats autònomes que disposaran d'una informació completa i detallada de tots els convenis i acords col·lectius que afecten les empreses i els treballadors del seu territori, amb independència de l'autoritat laboral competent per al seu registre.
D'altra banda, amb la revisió de les dades estadístiques s'ha produït una actualització d'estes, adaptant-les a les noves realitats de la negociació col·lectiva, en temes com, per exemple, els plans d'igualtat, dels quals actualment no es disposa d'informació estadística, i finalment el fet que esta es presente de forma electrònica permetrà a cada autoritat laboral realitzar els estudis que considere convenients per a conéixer la realitat de la negociació col·lectiva del seu territori.
D'altra banda, s'ha actualitzat el contingut dels models oficials que arrepleguen dades estadístiques per a millorar la qualitat de la informació arreplegada i adaptar-lo a les noves realitats de la negociació col·lectiva, en temes com, per exemple, les revisions salarials per clàusules de garantia salarial, igualtat i no-discriminació, etc. I igualment, el fet que esta informació es presente de forma electrònica permetrà que les autoritats laborals coneguen amb més promptitud la realitat de la negociació col·lectiva en el seu territori.
Així mateix, la informació del full estadístic que s'arreplegue a través d'este registre, serà la utilitzada per a l'elaboració de l'estadística de convenis col·lectius de treball en la Subdirecció General d'Estadística del Ministeri de Treball i Immigració, una vegada realitzats els tractaments necessaris de depuració de les dades.
2. El Reial Decret 713/2010, de 28 de maig, a l'establir el funcionament dels registres de convenis i acords col·lectius a través de mitjans electrònics porta com a conseqüència la necessitat d'una aplicació informàtica que done cobertura a estos registres. A més la constitució d'una base de dades centrals exigix que la informació tramesa per cada un dels registres de convenis i acords col·lectius de treball s'efectue seguint unes determinades especificacions tècniques.
3. La intercomunicació i possibilitat de consulta de les inscripcions existents en qualsevol registre i l'accés públic a les dades incorporades en estos, amb l'excepció dels relatius a la intimitat de les persones, que gaudixen de la protecció i les garanties previstes en la Llei Orgànica 15/1999, de 13 de desembre, de Protecció de Dades de Caràcter Personal obliguen a disposar d'una base de dades centrals on consten totes les dades bàsiques de totes les inscripcions practicades.
Amb esta finalitat, el Ministeri de Treball i Immigració ha desenvolupat una aplicació informàtica que donarà cobertura a la base de dades centrals, així com al Registre de Convenis i Acords Col·lectius de Treball d'àmbit estatal o supraautonòmic i als registres de les ciutats autònomes de Ceuta i Melilla.
Esta aplicació informàtica podrà ser utilitzada com a suport informàtic dels registres d'aquelles comunitats autònomes que així ho desitgen.
Al seu torn, el Ministeri de Treball i Immigració haurà de posar les dades dels convenis d'àmbit estatal o supraautonòmic a disposició d'aquelles comunitats que hagen generat una aplicació informàtica pròpia i així ho sol·liciten.
Per això, en la disposició addicional primera, el reial decret mencionat preveu l'elaboració d'un conveni de col·laboració per a garantir la interconnexió adequada dels registres i la possibilitat de consulta des de qualsevol punt del territori nacional.
En virtut d'això, les parts amunt indicades acorden subscriure el present conveni que es regirà per les següents
Clàusules
Primera. Objecte del conveni
En compliment del que preveu la disposició addicional primera del Reial Decret 713/2010, de 28 de maig, el conveni té com a objecte articular la col·laboració entre el Ministeri de Treball i Immigració i la Comunitat Valenciana, a fi d'establir les bases necessàries per al funcionament i gestió posterior dels registres de convenis i acords col·lectius de treball amb funcionament a través de mitjans electrònics i de la base de dades centrals de convenis i acords col·lectius de treball.
Segona. Compromisos de les parts
1. Comprovades les possibilitats de l'aplicació informàtica constituïda en el Ministeri de Treball i Immigració, i una vegada manifestada la voluntat d'adhesió a esta aplicació per la Comunitat Valenciana, el Ministeri haurà de permetre i facilitar esta adhesió conforme a les especificacions tècniques que s'indicaran més avant.
2. L'adhesió de la Comunitat Valenciana a l'aplicació informàtica constituïda en el Ministeri de Treball i Immigració no suposarà cap cost addicional a la comunitat esmentada.
3. La Comunitat Valenciana es compromet a complir les especificacions tècniques previstes en este conveni. Les inscripcions en el Registre de Convenis i Acords Col·lectius de Treball amb funcionament a través de mitjans electrònics es realitzaran seguint les especificacions tècniques que s'establixen en l'aplicació informàtica del Ministeri de Treball i Immigració.
L'aplicació informàtica albergarà les dades que es troben en el seu registre de convenis i acords col·lectius de treball.
Tercera. Base de dades centrals
1. A través de l'aplicació informàtica corresponent les autoritats laborals competents en matèria de convenis i acords col·lectius de treball tindran accés a la base de dades centralitzades que inclourà tots els assentaments electrònics practicats en els registres de convenis i acords col·lectius en les condicions establides en el Reial Decret 713/2010, de 28 de maig.
2. La base de dades es configurarà de manera que permeta els enllaços electrònics als butlletins oficials corresponents en què figuren la publicació del text dels convenis, acords o qualsevol altra comunicació objecte de publicació.
3. A fi de garantir l'operativitat inicial dels registres de convenis i acords col·lectius, l'autoritat laboral trametrà els codis en el nou format i la denominació dels convenis i acords col·lectius de treball, disponibles en format electrònic, existents en els seus registres.
En el cas que l'autoritat laboral no dispose de dades dels seus convenis i acords col·lectius en format electrònic, l'aplicació elaborada pel Ministeri de Treball i Immigració permetrà la introducció manual, per part de l'autoritat laboral de les dades mínimes necessàries dels convenis i acords col·lectius vigents per al registre dels seus assentaments posteriors.
4. El format d'intercanvi de dades serà el previst en l'annex I d'este conveni.
Quarta. Utilització de la base de dades centrals per les comunitats autònomes
1. La comunitat autònoma albergarà les dades que es troben en els seus registres en l'aplicació informàtica constituïda en el Ministeri de Treball i Immigració.
2. La comunitat autònoma podrà utilitzar la base de dades centrals a fi de realitzar consultes o descarregar la informació sobre els convenis i acords col·lectius que figuren en esta.
Així mateix, la comunitat autònoma podrà disposar de les dades dels convenis i acords col·lectius que afecten el seu territori, que podrà descarregar per mitjà del format d'intercanvi de dades previstes en l'annex I, perquè puga gestionar-les per a les finalitats que considere necessàries, utilitzant per a això qualsevol altra aplicació informàtica que considere pertinent, i albergant-hi les dades de què dispose.
La comunitat autònoma pot plantejar al si de la comissió de seguiment d'este acord totes les modificacions que considere oportunes per al millor funcionament dels seus registres. Estos canvis seran avaluats per la comissió i en cas de ser acceptats s'incorporaran a l'aplicació per a totes les comunitats adherides així com per al Ministeri.
Cinquena. Accés extern a la base de dades centrals
1. L'administració general de l'estat s'obliga a crear un accés al registre des de la seu electrònica del Ministeri de Treball i Immigració través del qual es realitzarà l'accés extern a la base de dades centrals.
La comunitat autònoma podrà personalitzar la seua pàgina d'entrada al registre, així com afegir continguts addicionals ajustant-se als requisits de disseny establits pel Ministeri de Treball i Immigració.
2. Els continguts inserits en les pàgines d'entrada als registres hauran de ser coherents amb la Llei de l'Estatut dels Treballadors, aprovat per Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors i el Reial Decret 713/2010, de 28 de maig, sense que en cap cas puguen contravindre la seua aplicació, així com la Llei 11/2007, de 22 de juny, d'Accés Electrònic dels Ciutadans als Servicis Públics, la Llei Orgànica 15/1999, de 13 de desembre, de Protecció de Dades de Caràcter Personal i els desplegaments reglamentaris corresponents.
Sisena. Accés als registres de convenis i acords col·lectius de treball
1. L'accés als registres de convenis i acords col·lectius de treball es realitzarà segons el perfil informàtic corresponent a l'usuari.
2. Els perfils informàtics d'accés a estos registres seran els següents:
a) Perfil d'autoritat laboral que utilitze l'aplicació informàtica que done suport a la base de dades generals com a suport informàtic del seu registre. Permetrà l'accés a totes les dades que es troben en el seu registre, així com la realització de tràmits relatius als convenis i acords col·lectius del seu àmbit de competència. Permetrà, així mateix, l'explotació informàtica de les dades, d'acord amb les possibilitats de l'aplicació.
b) Perfil d'usuari legitimat per a sol·licitar la inscripció d'un conveni o acord col·lectiu. Permetrà la presentació de sol·licituds d'inscripció i la publicació de convenis i acords col·lectius de treball, la sol·licitud de certificats relatius a la seua inscripció en el registre corresponent, així com la realització de tràmits relatius a la tramitació de l'expedient.
c) Perfil d'usuari sense certificat electrònic. Permetrà la consulta pública dels convenis i acords col·lectius de treball que es troben en la base de dades centrals
3. Els perfils a), b), a més de certificat electrònic, requerixen estar registrats com a usuaris del sistema.
4. A efectes del que preveu esta clàusula, seran vàlids els certificats electrònics reconeguts per la mxlffdwxrk @gtmgt del Ministeri d'Administracions Públiques i els certificats emesos per l'autoritat certificadora en matèria de firma electrònica de la comunitat homologats per la plataforma esmentada.
5. Correspondrà a la Subdirecció General de Procés de Dades del Ministeri de Treball i Immigració adoptar les mesures necessàries per a donar d'alta com a usuari administrador de la base central una persona designada per cada autoritat laboral d'acord amb el perfil assignat a cada u. L'accés s'haurà de facilitar dins dels 15 dies següents a la recepció de la sol·licitud.
Una vegada donat d'alta, correspondrà a l'usuari administrador gestionar els tràmits relacionats amb els usuaris de l'aplicació ubicats en el seu àmbit d'actuació.
Setena. Assistència a les persones usuàries de l'aplicació
A fi de facilitar la posada en funcionament dels registres de convenis i acords col·lectius de treball, el Ministeri de Treball i Immigració posarà a disposició dels usuaris de les autoritats laborals de les comunitats autònomes un sistema d'atenció electrònica destinat a solucionar problemes derivats de la utilització de l'aplicació informàtica.
Este sistema d'atenció estarà disponible durant els primers 24 mesos de funcionament de l'aplicació.
Serà competència de les autoritats laborals de la Comunitat Valenciana la resolució de les consultes que en relació amb els seus nous registres els siguen plantejades per les comissions negociadores i els agents socials que presenten convenis i acords col·lectius de treball en el seu àmbit de competències.
Vuitena. Protecció de dades
La gestió de les dades que es troben en els registres de convenis i acords col·lectius de treball es durà a terme d'acord amb el que preveu la Llei Orgànica 15/1999, de 13 de desembre, de Protecció de Dades de Caràcter Personal.
Novena. Comissió de seguiment
A fi de realitzar un seguiment de la implantació, el funcionament i la gestió dels registres de convenis i acords col·lectius de treball, es crearà una comissió amb la composició, el règim de funcionament i les funcions següents.
a) Composició:
Per part del Ministeri de Treball i Immigració: tres representants designats respectivament per la Direcció General de Treball, la Subdirecció General d'Estadística i la Subdirecció General de Procés de Dades.
Per part de les comunitats autònomes: tres representants designats per les comunitats autònomes.
En la designació s'haurà de buscar una participació equilibrada entre personal amb formació jurídica, personal amb formació informàtica i personal amb formació estadística, així com entre representants de comunitats que utilitzen l'aplicació informàtica que done suport a la base de dades centrals com a suport informàtic del seu registre, i representants de comunitats que disposen d'una pròpia aplicació informàtica pròpia per a albergar-hi els seus registres.
Amb independència dels representants indicats, qualsevol comunitat autònoma podrà assistir a les reunions de la comissió de seguiment.
b) Règim de funcionament: la comissió es reunirà almenys una vegada a l'any i sempre que ho sol·licite una de les parts. No obstant això, durant el primer any d'eficàcia d'este conveni la comissió es reunirà, almenys, en dues ocasions.
No obstant això, en el primer trimestre de l'any 2011 es farà la reunió constitutiva de la comissió de seguiment a la qual es convocarà totes les comunitats autònomes que hagen subscrit el conveni de col·laboració corresponent. En esta reunió es triarà les tres comunitats que la integraran, així com el seu reglament de funcionament.
La comissió podrà crear grups de treball o fer reunions separades per a temes concrets, assegurant sempre una composició equilibrada de les administracions integrants de la comissió.
c) Funcions:
- Efectuar un seguiment del sistema de registre de convenis i acords col·lectius.
Avaluar el funcionament de la base de dades centrals i dels registres de les autoritats laborals.
- Decidir la introducció de canvis en l'aplicació informàtica, en els registres de convenis i acords col·lectius, en la base de dades centrals o en el lloc d'Internet que li servix de suport, sempre que això no supose contravindre el Reial Decret 713/2010, de 28 de maig, o la modificació d'este conveni.
- Analitzar i, si és el cas, decidir els resultats de l'explotació tant estadística com de gestió de les dades que es troben en la base de dades centrals.
- Rebre les comunicacions relatives als canvis de configuració interna del registre i de dígits de lliure disposició.
- Vetlar pel compliment del present instrument de col·laboració i resoldre els problemes d'interpretació i compliment que es puguen plantejar amb motiu de la seua aplicació.
Deu. Dret supletori
En allò no previst expressament en este conveni s'aplicarà la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el Reial Decret 713/2010, de 28 de maig, sobre registre i depòsit de convenis i acords col·lectius de treball, la Llei 11/2007, de 22 de juny, d'Accés Electrònic dels Ciutadans als Servicis Públics, així com les restants normes de dret administratiu. Este conveni de col·laboració està exclòs de l'àmbit d'aplicació de la Llei de Contractes del Sector Públic en virtut de l'article 4.1.c. No obstant això, els principis de la Llei de Contractes del Sector Públic s'aplicaran per a resoldre els dubtes i les llacunes que es puguen presentar durant la vigència del conveni de col·laboració.
Onze. Vigència
Este conveni tindrà efectes des de la seua subscripció i una vigència d'un any, que es prorrogarà automàticament pels mateixos períodes de temps, llevat de denúncia per qualsevol de les parts formulada amb una antelació mínima de tres mesos.
Dotze. Causes de resolució
Sense perjuí del que disposa la clàusula anterior el conveni es podrà resoldre per les causes següents:
- Qualsevol de les parts podrà instar la resolució del conveni, si estima que s'ha produït per l'altra part incompliment de les seues clàusules.
- Per mutu acord de les parts.
Tretze. Ordre jurisdiccional competent
Este conveni té naturalesa administrativa, per això les qüestions litigioses que puguen sorgir en la interpretació i aplicació del present conveni, que no hagen pogut ser resoltes per la comissió de seguiment, s'hauran de sotmetre als jutjats i tribunals de l'ordre jurisdiccional contenciós administratiu.
El ministre de Treball i Immigració: Valeriano Gómez Sánchez.
El conseller d'Economia, Hisenda i Ocupació i vicepresident segon del Consell: Gerardo Camps Devesa.